KOMISSION DELEGOITU ASETUS (EU) 2021/806,

annettu 10 päivänä maaliskuuta 2021,

Euroopan parlamentin ja neuvoston asetuksen (EU) N:o 528/2012 muuttamisesta propaanista, butaanista tai niiden seoksesta polttamalla tuotetun hiilidioksidin lisäämiseksi tehoaineena sen liitteeseen I

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 28 artiklan 1 kohdan,

sekä katsoo seuraavaa:

(1) Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Luettelossa mainitaan myös propaanista, butaanista tai niiden seoksesta polttamalla tuotettu hiilidioksidi.

(2) Propaanista, butaanista tai niiden seoksesta polttamalla tuotettua hiilidioksidia on arvioitu sen selvittämiseksi, voitaisiinko sitä käyttää biosidivalmisteissa, jotka kuuluvat asetuksen (EU) N:o 528/2012 liitteessä V kuvattuun valmisteryhmään 19 (karkotteet ja houkutteet).

(3) Esitteleväksi jäsenvaltioksi nimettiin Ranska, ja sen arvioinnista vastaava toimivaltainen viranomainen toimitti 18 päivänä syyskuuta 2019 arviointikertomuksen sekä päätelmänsä Euroopan kemikaalivirastolle, jäljempänä ’kemikaalivirasto’.

(4) Biosidivalmistekomitea antoi 16 päivänä kesäkuuta 2020 delegoidun asetuksen (EU) N:o 1062/2014 7 artiklan 2 kohdan mukaisesti kemikaaliviraston lausunnon (3), jossa otettiin huomioon arvioinnista vastaavan toimivaltaisen viranomaisen päätelmät.

(5) Valmisteryhmän 19 biosidivalmisteiden, joissa käytetään propaanista, butaanista tai niiden seoksesta polttamalla tuotettua hiilidioksidia, voidaan lausunnon mukaan odottaa täyttävän asetuksen (EU) N:o 528/2012 19 artiklan 1 kohdan b alakohdan vaatimukset. Kemikaaliviraston lausunnossa todetaan lisäksi, että kyseinen tehoaine ei aiheuta huolta, joten se voidaan sisällyttää asetuksen (EU) N:o 528/2012 liitteeseen I.

(6) Kemikaaliviraston lausunto huomioon ottaen on sen vuoksi asianmukaista sisällyttää propaanista, butaanista tai niiden seoksesta polttamalla tuotettu hiilidioksidi asetuksen (EU) N:o 528/2012 liitteeseen I. Koska propaanista, butaanista tai niiden seoksesta polttamalla tuotettu hiilidioksidi on arvioitu Euroopan parlamentin ja neuvoston direktiivin 98/8/EY (4) 11 artiklan 1 kohdassa säädetyt vaatimukset täyttävän tehoainetta koskevan asiakirja-aineiston perusteella, propaanista, butaanista tai niiden seoksesta polttamalla tuotettu hiilidioksidi olisi lisättävä asetuksen (EU) N:o 528/2012 liitteessä I olevaan ryhmään 6 ”Aineet, joiden osalta jäsenvaltio on validoinut tehoainetta koskevan asiakirja-aineiston tämän asetuksen 7 artiklan 3 kohdan mukaisesti tai hyväksynyt tällaisen asiakirja-aineiston direktiivin 98/8/EY 11 artiklan 1 kohdan mukaisesti”.

(7) Asetuksen (EU) N:o 528/2012 89 artiklan 3 kohdassa säädetään siirtymätoimenpiteistä, joita sovelletaan, kun vanhojen tehoaineiden järjestelmällistä arviointia koskevaan työohjelmaan sisältyvä olemassa oleva tehoaine hyväksytään kyseisen asetuksen mukaisesti. Kyseisen asetuksen 89 artiklan 3 kohdassa tarkoitetuksi hyväksymispäiväksi olisi valmisteryhmässä 19 käytettävän propaanista, butaanista tai niiden seoksesta polttamalla tuotetun hiilidioksidin osalta vahvistettava 1 päivä heinäkuuta 2022, jotta lupahakemusten jättämiselle kyseisen asetuksen 89 artiklan 3 kohdan toisen alakohdan mukaisesti olisi riittävästi aikaa,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) N:o 528/2012 liite I tämän asetuksen liitteen mukaisesti.

2 artikla Valmisteryhmässä 19 käytettävän propaanista, butaanista tai niiden seoksesta polttamalla tuotetun hiilidioksidin hyväksymispäivä asetuksen (EU) N:o 528/2012 89 artiklan 3 kohdan soveltamiseksi on 1 päivä heinäkuuta 2022.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä maaliskuuta 2021. Komission puolesta Puheenjohtaja Ursula VON DER LEYEN

(1) EUVL L 167, 27.6.2012, s. 1.

(2) Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

(3) Biocidal Products Committee Opinion on the application for approval of the active substance: Carbon dioxide generated from propane, butane or a mixture of both by combustion, Product type: 19, ECHA/BPC/249/2020, lausunto annettu 16. kesäkuuta 2020.

(4) Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).